KISKŐRÖS VÁROS POLGÁRMESTERE
ELŐTERJESZTÉS

(a Képviselő-testület 2026. április 22-i ülésére)

TÁRGY: 
Ingó vagyon tulajdonba vétele 
Kiskőrös Város Önkormányzata (a továbbiakban: Önkormányzat) 2008. május 20-án megállapodást (5626/2008. ikt. szám) kötött Boros László, Borosné dr. Szántó Judit és Boros Attila kiskőrösi lakosokkal (tov.: Lakosok), a kiskőrösi 4331/31 hrsz-ú önkormányzati tulajdonú 384m2 nagyságú beépítetlen területen (előterjesztés 1. melléklete) játszótér létesítésével kapcsolatban. 

2008. évtől kezdődően a Lakosok a gondját viselték a játszótérnek, rendben tartották a területet, elvégezték a játszótéri eszközök karbantartását, felújítását. A család elköltözött a városból. 
A játszótér fenntartásáról a továbbiakban nem tudnak gondoskodni, ezért az ott található játszótéri eszközöket ingyenesen az önkormányzat rendelkezésére bocsátja Borosné dr. Szántó Judit és Boros Attila. A megállapodást kötő Boros László a Polgári Törvénykönyvről szóló 2013. évi V. törvény (továbbiakban: Ptk.) 2:4. §-a alapján a mai napon már nem jogképes, törvényes öröklés jogcímén négy gyermeke a tulajdonosa az eszközök 1/3 részének. Két gyermek kiskorú, ezért a tulajdoni hányaduk arányában szükséges meghatározni az eszközök értékét. A Ptk. 2:15. § (1) bekezdés e) pontja, valamint a gyámhatóságokról, valamint a gyermekvédelmi és gyámügyi eljárásról szóló 149/1997. (IX.10.) Korm. rendelet 26/B. § (3) bekezdése alapján a jogügylethez nem kell a gyámhivatal jóváhagyása, tekintettel arra, hogy a vagyontárgyak értéke nem haladja meg a jogszabályban előírt értékhatárt.
Az önkormányzati vagyonról, a vagyon hasznosításáról szóló 24/2023. (XII.14.) önk. rendelet (a továbbiakban: vagyonrendelet) 18.§ (4) - (6) bekezdéséiben foglaltak szerint: 
„(4) Ingyenes felajánlás révén akkor kerülhetnek az Önkormányzat tulajdonába ingó és ingatlan vagyontárgyak, ha az Önkormányzat képes a felajánlott vagyonnal való gazdálkodással járó kötelezettségek teljesítésére.

(5) Az ellenszolgáltatás nélkül kapott vagy felajánlott vagyon elfogadásának feltétele, hogy a (4) bekezdés szerinti kötelezettség teljesítése likviditási problémát ne okozzon, és ne zavarja az önkormányzati feladatok ellátását.

(6) A felajánlás elfogadásáról a Képviselő-testület dönt. A vagyonátadás során felmerült költségeket az Önkormányzat fizeti.”

A vagyon elfogadása, a vagyonnal való gazdálkodás kapcsán felmerülő kötelezettségek teljesítése nem okoz likviditási problémát az Önkormányzatnak.

Fentiekre tekintettel javaslom, hogy a Képviselő-testület a határozat-tervezetben foglaltak szerint döntsön. 

Kiskőrös, 2026. április 14.

Domonyi László sk.


polgármester
HATÁROZAT-TERVEZET

A Képviselő-testület 

1. egyetért a kiskőrösi 4331/31 hrsz-ú önkormányzati tulajdonú 384m2 nagyságú beépítetlen területen játszótéren található játszótéri eszközök tulajdonba vételével,
2. felhatalmazza a polgármestert a határozat-tervezet mellékletét képező tulajdonba vételről szóló megállapodás aláírására.

